bogtrykker
En bogtrykker er indehaveren af et bogtrykkeri, i gamle dage normalt en typograf, der var faglært enten som sætter eller trykker. Frem til slutningen af 1700-tallet var bogtrykkerne ofte tillige forlæggere for de bøger, de trykte. Betegnelsen bogtrykker er i dag gået af brug om alle andre end indehaveren af trykkeriet.
I dag er den gængse betegnelser for faguddannede satsfremstillere enten typotekniker eller grafiker. I nutiden er trykning af bøger en mindre del af bogtrykkeriernes virksomhed. Oftest foregår selve trykningen af danske bøger i store selvstændige, grafiske virksomheder (meget ofte i udlandet) – og med trykkemaskiner, som et enkelt bogtrykkeri ikke har stort nok kundegrundlag til at eje. Bogtrykkeriernes hovedvirksomhed er i vore dage reklametryk af enhver art – og trykkemaskinerne er offsetpresser eller printere.